b'\n_START_ARTICLE_\nMate Parlov\n_START_SECTION_\nAmat\xc3\xb6\xc3\xb6riura\n_START_PARAGRAPH_\nMate Parlov k\xc3\xa4vi amat\xc3\xb6\xc3\xb6riurallaan 310 ottelua, ja h\xc3\xa4visi niist\xc3\xa4 vain kolme. H\xc3\xa4n voitti Jugoslavian mestaruuden kahdeksan kertaa (1967-1974) raskaassa keskisarjassa. Viisi kertaa (1970\xe2\x80\x931974) h\xc3\xa4n voitti Balkanmaiden mestaruuden._NEWLINE_Vuoden 1968 olympialaisissa M\xc3\xa9xicossa Parlovin tie keskisarjassa katkesi puoliv\xc3\xa4lier\xc3\xa4ss\xc3\xa4, tulevaa mestaria Chris Finnegania vastaan. Vuonna 1971 h\xc3\xa4n voitti Euroopan mestaruuden raskaassa keskisarjassa. Vuoden 1972 olympialaisissa M\xc3\xbcncheniss\xc3\xa4 Parlov voitti kultaa ja vuonna 1973 h\xc3\xa4n saavutti uransa toisen EM-kullan, t\xc3\xa4ll\xc3\xa4 kertaa raskaassa keskisarjassa. Seuraavana vuonna Parlov voitti MM-kultaa Havannassa.\n_START_SECTION_\nAmmattilaisura\n_START_PARAGRAPH_\nAmat\xc3\xb6\xc3\xb6rinyrkkeilyn tuoreena maailmanmestarina Parlov siirtyi ammattilaiseksi vuonna 1974. H\xc3\xa4n voitti raskaan keskisarjan Euroopan mestaruuden 10. hein\xc3\xa4kuuta 1976, teknisell\xc3\xa4 tyrm\xc3\xa4yksell\xc3\xa4 Domenico Adinolfia vastaan. H\xc3\xa4n puolusti mestaruutensa menestyksekk\xc3\xa4\xc3\xa4sti kolme kertaa, jonka j\xc3\xa4lkeen h\xc3\xa4n 7. tammikuuta 1978 p\xc3\xa4\xc3\xa4si ottelemaan WBC-liiton maailmanmestaruudesta Miguel Angel Cuelloa vastaan. Parlov voitti ottelun tyrm\xc3\xa4yksell\xc3\xa4 yhdeks\xc3\xa4nness\xc3\xa4 er\xc3\xa4ss\xc3\xa4. H\xc3\xa4n puolusti mestaruutensa yhden kerran, mutta h\xc3\xa4visi 2. joulukuuta samana vuonna mestaruuden Marvin Johnsonille teknisell\xc3\xa4 tyrm\xc3\xa4yksell\xc3\xa4._NEWLINE_8. joulukuuta 1979 Parlov otteli alemman raskaansarjan WBC-liiton MM-vy\xc3\xb6st\xc3\xa4 Marvin Camelia vastaan. Ottelu p\xc3\xa4\xc3\xa4ttyi tasapistein, mutta uusintaottelussa 31. maaliskuuta 1980 Camel voitti yksimielisell\xc3\xa4 tuomarip\xc3\xa4\xc3\xa4t\xc3\xb6ksell\xc3\xa4 ja piti siten mestaruutensa. Ottelu j\xc3\xa4i Parlovin viimeiseksi. H\xc3\xa4n voitti ammattiuransa 29 ottelusta 24 (kolme tyrm\xc3\xa4yksell\xc3\xa4) ja h\xc3\xa4visi kolme (kaksi p\xc3\xa4\xc3\xa4ttyi ratkaisemattomina).\n_START_SECTION_\nNyrkkeilyuran j\xc3\xa4lkeen\n_START_PARAGRAPH_\nOman aktiiviuransa j\xc3\xa4lkeen Mate Parlov toimi Juvoslavian nyrkkeilyvalmentajana vuoden 1984 olympialaisissa. Kisoissa maan nyrkkeilij\xc3\xa4t saavuttivat kaikkien aikojen parhaat tuloksensa, yksi kultamitali, yksi hopeamitali ja kahden pronssimitalit._NEWLINE_Uransa j\xc3\xa4lkeen Parlov vet\xc3\xa4ytyi julkisuudesta ja muutti Fa\xc5\xbeanaan, Pulan kaupungin l\xc3\xa4heisyyteen. Pulassa h\xc3\xa4n piti omaa kahvilaa. Maaliskuussa 2008 h\xc3\xa4nell\xc3\xa4 diagnosoitiin keuhkosy\xc3\xb6p\xc3\xa4\xc3\xa4 ja viisi kuukautta my\xc3\xb6hemmin, 29. hein\xc3\xa4kuuta, h\xc3\xa4n kuoli matkalla sairaalaan Pulassa.'